KIRJALLINEN KYSYMYS E-0387/99

esittäjä(t): Karl von Wogau (PPE) komissiolle

(1. maaliskuuta 1999)

Aihe: Saksalaisen yliopistotutkinnon tunnustaminen Espanjassa

Tietääkö komissio, että Berliinin yliopiston "diplomiekonomin" tutkinnon tunnustamiseksi Espanjassa vaaditaan, että todistuksen virallisen käännöksen ja asiakirjan laillisuuden todistamisen lisäksi esitetään kaikissa yksittäisissä oppiaineissa koko opiskeluaikana saadut arvosanat. Mikäli jokaisen yksittäisen aineen arvosanaa ei esitetä, vaaditaan opintojen täydentämistä. Ilman näitä lisävaatimuksiakin hyväksymismenettely kestää 10-12 kuukautta.

Onko komissio samaa mieltä siitä, että tämä ei ole tutkintotodistusten vastavuoroista tunnustamista koskevien Euroopan unionin säännösten mukaista? Mitä komissio aikoo tehdä, jotta tätä periaatetta noudatettaisiin myös käytännössä?

Komission jäsenen Mario Montinkomission puolesta antama vastaus

(6. toukokuuta 1999)

Komissio on tietoinen siitä, että yliopistotutkintojen tunnustaminen vie usein jonkin aikaa. Onko se tutkintotodistusten vastavuoroista tunnustamista koskevien yhteisön säännösten mukaista, riippuu viime kädessä tunnustamisen tarkoituksesta.

Akateemisten tutkintojen tunnustaminen on jäsenvaltioiden vastuulla. Yhteisön tehtävänä on Euroopan yhteisön perustamissopimuksen 149 artiklan (ent. 126 artikla) mukaisesti lähinnä tukea ja rohkaista. Neuvosto voi siinä tarkoituksessa antaa suosituksia ja päätöksiä, mutta ei yhdenmukaistaa jäsenvaltioiden lakeja ja säädöksiä. Tässä tapauksessa on kyse tutkintotodistusten tunnustamisesta lisäpätevyyksien hankkimista varten, joten on todettava, että yhteisön laissa ei ole tätä koskevia erityissäännöksiä(1).

Vastaus saattaisi olla erilainen, jos tutkinnon tunnustamisen tarkoituksena olisi säännellyn ammatin harjoittaminen (ja mahdollisesti sitä vastaavan ammattinimikkeen käyttö). Tässä tapauksessa voitaisiin ehkä soveltaa neuvoston direktiiviä 89/48/ETY(2). Direktiivin nojalla vastaanottava jäsenvaltio voi tarkistaa, onko hakijan kotivaltion ja vastaanottavan jäsenvaltion koulutuksessa olennaisia eroja. Säännellyn ammatin harjoittamista koskeva hakemus on tutkittava mahdollisimman pian ja ratkaisu on ilmoitettava toimivaltaisen viranomaisen perustelemana päätöksenä viimeistään neljän kuukauden kuluessa kaikkien asiakirjojen esittämisestä. Seurantakomitean valmisteluasiakirjan mukaan vastaanottava jäsenvaltio voi vaatia asiakirjoista virallisia käännöksiä.

Kyseisen direktiivin soveltaminen edellyttää ennen kaikkea, että ammatin harjoittaminen on säänneltyä vastaanottavassa jäsenvaltiossa (eli kyseisen ammatin harjoittaminen asianomaisessa jäsenvaltiossa edellyttää tutkinnon tunnustamista koskevia oikeudellisia tai hallinnollisia toimenpiteitä). Lisäksi soveltaminen edellyttää, että hakija on pätevä harjoittamaan ammattia kotijäsenvaltiossaan tai, jos ammatin harjoittaminen ei ole säänneltyä kyseisessä jäsenvaltiossa, hänellä on vähintään kahden vuoden asiaankuuluva työkokemus. Määräaikaan voidaan vedota vain, jos nämä kaksi ehtoa täyttyvät.

Ammatilla, jota maahanmuuttaja on harjoittanut tai jota hänellä on ollut lupa harjoittaa kotivaltiossaan, on siten ratkaiseva merkitys, kuten myös ammatilla, jota hän haluaa harjoittaa vastaanottavassa jäsenvaltiossa(3). Jos komissiolle toimitetaan lisätietoja ja osoitetaan, että asiassa on sovellettava direktiiviä 89/48/ETY, komissio ottaa yhteyttä toimivaltaisiin Espanjan viranomaisiin.

(1) Toisessa jäsenvaltiossa myönnetyn akateemisen tutkintotodistuksen osalta yhteisöjen tuomioistuin on 31.3.1993 antamassaan tuomiossa katsonut, että Euroopan yhteisön perustamissopimuksen 48 ja 52 artiklan (Amsterdamin sopimuksen jälkeen 39 ja 49 artikla) nojalla ainoa tarkoitus jatko-opintojen perusteella myönnetyn akateemisen tutkintotodistuksen tunnustamista koskevalle hallinnolliselle menettelylle on tarkistaa, että jatko-opinnoilla saatu tutkintotodistus (myös tohtorin tutkinto) on oikein myönnetty (asia C-19/92, Dieter Kraus v. Baden-Württenbergin osavaltio, Kok. 1993, s. I-1663).

(2) Neuvoston direktiivi 89/48/ETY, annettu 21 päivänä joulukuuta 1988, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä, EYVL L 19, 24.1.1989.

(3) Jos esimerkiksi saksalainen ekonomin tutkinnon suorittanut haluaa harjoittaa Espanjassa säänneltyä "economistan" ammattia, jota suoraan vastaavaa ammattia ei ole Saksassa, täytyy kyseisen henkilön aiemmin Saksassa harjoittaman ammatin laajuus ja luonne tarkistaa.